По броју освојених медаља поново је доминирала пливачка репрезентација САД која је освојила укупно 31 медаљу, од чега 16 златних. На другом месту по броју освојених медаља помало изненађујуђе завршила је Кина са укупно 10 медаља (5 златних). Укупно је 19 држава освојило бар једну од медаља. Најуспешнији пливач је Американац Мајкл Фелпс који је још једном са 6 медаља, од чега 4 злата потврдио статус једног од највећих пливача свих времена. Фелпс је управо у Лондону најавио своје повлачење из света пливања одмах по завршетку игара. Талас нових младих пливача предводили су Јаник Ањел из Француске, Кинез Суен Јанг и Јужноафриканац Чад ле Клос. Код жена у први план су искочиле младе пливачице Миси Френклин, Кејти Ледеки (обе из САД), Раноми Кромовиђојо из Холандије, Кинескиње Је Шивен и Ђао Љујанг те петнаестогодишња Литванка Рута Мејлутите која је освојивши злато на 100 метара прсно својој земљи донела прву пливачку олимпијску медаљу у историји. Усама Мелули из Туниса ушао је у историју као први пливач који је на истим играма освојио медаљу и у базену и на отвореном, освојивши бронзу на 1.500 метара слободно и злато у пливачком маратону.